als_Latn dik_Latn sag_Latn
Ekspozita për Luftën, Meta hap Kuvendin për veteranëtPolitike e Dielë, 30 Nëntor, 2014 | 16:17 pm
Kryetari i Kuvendit, Ilir Meta, nderoi veteranët e luftës dje përmes një ceremonie në ambientet e Kryesisë së Kuvendit. Grupe veteranësh mbërritën në sallën e madhe të Kryesisë gjysmë ore para ceremonisë, ndërsa organizatorët ishin kujdesur që në ekranin e madh të transmetoheshin këngë partizane nga Ansambli i Ushtrisë. Më të vjetrit u ulën në karrige, ndërsa pjesa tjetër vizitoi stendat e ekspozitës së hapur një ditë më parë me fotografi dhe relikte nga disa heronj të spikatur të luftës, si Margarita Tutulani, Qemal Stafa, Vojo Kushi, por dhe reliktet e Kajo Karafilit, Myslim Pezës etj. META Kryetari i Kuvendit, Ilir Meta, në fjalën e tij përshëndeti përfaqësuesit e veteranëve të LANÇ, e cilësoi një ditë të veçantë 70-vjetorin e çlirimit. Kreu i Kuvendit u shpreh se “kjo është një ngjarje jubilare. Jemi sot vend anëtar i NATOs. Jemi sot vend kandidat në BE”. Meta u shpreh se duhet të ecim në rrugën drejt Shqipërisë europiane, pasi “lufta e heronjve tanë për liri garantoi Shqipërinë e së ardhmes”. “Pa 29 Nëntorin e 1944 nuk do të kishim mundësi të festonim 28 Nëntorin e 1912-s. Kjo falë një lufte titanike që populli ynë bëri edhe në raport me vendet më të fuqishme. Kjo luftë na bëri që ta mbajmë kokën lart”, tha Meta. Duke folur për ekspozitën e çelur në ambientet e Kryesisë së Kuvendit, Meta u shpreh: “Ekspozuam sot disa nga momentet e kësaj lufte, disa nga kujtimet e dëshmorëve dhe heronjve tanë”. “Keni parë se, përveçse trima, ata ishin edhe krijues dhe artisë. Ishin të rinj dhe të reja me një botë mjaft të pasur shpirtërore. Ka pasur të rinj dhe të reja që teksa studionin jashtë vendit, u kthyen në Shqipëri për të luftuar kundër pushtuesit. Janë njerëz që e kanë fituar respektin për gjeneratat që do të vijnë”, tha Meta.
XHUFI
Historiani i njohur, Pëllumb Xhufi, ish-drejtues i LSI-së, gjatë fjalës së tij vlerësoi kontributin e partizanëve. “Jam shumë i nderuar dhe i privilegjuar që i drejtohem një auditori kaq të zgjedhur dhe falënderoj kryetarin e Kuvendit për ftesën. Kam sjellë këtu një dokument nga arkivat gjermane, që tregon se forcat gjermane janë ndihmuar nga forcat balliste dhe kryebashkiaku i Vlorës së asaj kohe”, ndërsa vlerëson aktivitetin e Rrahman Parllakut. “Ne duhet të respektojmë dhe duhet të përulemi përpara sakrificës së tyre. Dhe unë mendoj se kjo mbrëmje e sotme këtu është një homazh që u bëhet atyre”, tha Xhufi. Historiani Paskal Milo i garantoi veteranët se do të vijojë puna për mbrojtjen dhe shkrimin me shumë përgjegjësi rreth Luftës Antifashiste Nacionalçlirimtare të popullit shqiptar. “Është një detyrim po kaq i madh që ne kemi që t’u përcjellim brezave të rinj atë filozofi që ju ka udhëhequr juve në atë vepër të madhe dhe të paharrueshme, por në të njëjtën kohë dëshiroj t’ju siguroj se koha bën të vetën, që ne do të vazhdojmë të luftojmë fort që ta mbrojmë Luftën Antifashiste Nacionalçlirimtare nga të gjithë atentatorët politikë dhe nga historiografët e paguar të politikës me qëllim që ta shtrembërojnë atë”, tha Milo.
als_Latn als_Latn gaz_Latn als_Latn